**Noile prevederi privind modul de acordare a concediilor medicale**

**pe durata stării de urgență**

Vineri, 27 martie 2020, a fost publicat în Monitorul Oficial Ordinul ministrului sănătăţii şi al preşedintelui Casei Naţionale de Asigurări de Sănătate nr. 502/417 pentru modificarea şi completarea Normelor de aplicare a prevederilor Ordonanţei de Urgenţă a Guvernului nr. 158/2005 privind concediile şi indemnizaţiile de asigurări sociale de sănătate, aprobate prin Ordinul ministrului sănătăţii şi al preşedintelui Casei Naţionale de Asigurări de Sănătate nr. 15/2018/1311/2017.

De asemenea, este în vigoare Ordinul MS nr. 414/2020 din 11 martie 2020 privind instituirea măsurii de carantină pentru persoanele aflate în situaţia de urgenţă de sănătate publică internaţională determinată de infecţia cu COVID-19 şi stabilirea unor măsuri în vederea prevenirii şi limitării efectelor epidemiei, care conține și reglementări referitoare la modul de obținere a certificatelor de concedii medicale pentru cei aflați în carantină instituţionalizată (în spaţii special amenajate) sau în izolare la domiciliu.

**Direcţia de sănătate publică Mure**ș are obligaţia ca, la ieşirea din **carantina instituţionalizată**, să elibereze persoanelor ce s-au aflat în această situaţie **un aviz epidemiologic de ieşire din carantină**, care se poate transmite şi prin mijloace electronice de transmitere la distanță, în baza căruia se eliberează certificatul de concediu medical.

**Persoanele izolate la domiciliu** care au nevoie de concediu medical vor completa o **declarație pe proprie răspundere**, conform modelului atașat în Ordinul MS nr. 414/2020.

Aceste documente necesare pentru obținerea concediului medical pot fi transmise în format electronic către medicul de familie.

Atenționăm populația că nerespectarea măsurilor de carantină, respectiv de izolare la domiciliu, precum şi furnizarea de informaţii false autorităţilor se sancţionează conform legilor în vigoare.

De asemenea**, adeverinţa** privind **dovada asigurării în sistemul de asigurări sociale de sănătate** pentru concedii şi indemnizaţii poate fi **eliberată de către angajatori** şi prin mijloace electronice de transmitere la distanţă.

! **Certificatele de concediu medical** acordate pentru **risc maternal**, în perioada stării de urgenţă, se eliberează şi se plătesc **fără avizul medicului de medicina muncii**.

! **Certificatele de concediu medical eliberate** în perioada stării de urgenţă **de către alți medici** decât cei de familie se depun direct la plătitorii de indemnizaţii de asigurări, **fără viza medicului de familie.**

**Certificatele de concediu medical**, eliberate în perioada stării de urgenţă, se pot transmite şi prin mijloace electronice  de transmitere la distanţă, astfel:

* de către medicii curanţi către persoanele asigurate;
* de către persoanele asigurate către plătitorii de indemnizaţii de asigurări sociale de sănătate (angajatori, CAS-uri).

**Formularele originale** ale certificatelor de concediu medical, respectiv exemplarele 1 (alb) şi 2 (roz), **se depun de către persoana asigurată la plătitorii de indemnizaţii de asigurări sociale de sănătate**, în termen de **60 de zile calendaristice** de la data eliberării acestora.

**Certificatele de concediu medical se pot acorda şi la o dată ulterioară**, dar **nu mai târziu de 30 de zile calendaristice** de la data încetării perioadei stării de urgenţă instituită prin Decretul nr. 195/2020, **în următoarele situaţii**:

* în caz de sarcină şi lăuzie (numai concediu medical pentru maternitate);
* pentru perioada de internare în spital;
* pentru imobilizare în sisteme de imobilizare specifice aparatului locomotor, numai de către medicul ortoped/chirurg;
* situaţii pentru care este necesar avizul medicului expert al asigurărilor sociale peste 90 de zile;
* în caz de carantină;
* pentru risc maternal;
* pentru îngrijirea copilului bolnav;
* pentru asiguraţii aflaţi în incapacitate temporară de muncă, care au urmat un tratament în străinătate pentru afecţiuni care nu pot fi tratate în ţară, precum şi pentru cei care îşi pierd capacitatea de muncă în timp ce se află în altă ţară în interes de serviciu sau în interes personal;
* pentru asiguraţii cu afecţiuni cardiovasculare, SIDA/neoplazii/tuberculoză;
* pentru alte situații decât cele menționate mai sus, ce necesită prelungirea concediului medical de către medicii de specialitate, alții decât cei de familie;
* pentru consultațiile medicale la distanță acordate în perioada stării de urgență, potrivit prevederilor legale, în cazurile care necesită concediu medical.

**În scopul prevenirii îmbolnăvirilor cu COVID-19**, prin Ordonanța de Urgență nr. 30/2020 (care cuprinde măsuri în domeniul protecției sociale în contextul situației epidemiologice determinate de răspândirea coronavirusului) a fost modificată OUG 158/2005 (act normativ ce conține reglementări privind modul de acordare a concediilor și indemnizațiior de asigurări sociale de sănătate), astfel:

* persoanele asigurate au dreptul la concediu și indemnizație **pentru carantină**, fără îndeplinirea condiției privind stagiul de asigurare complet, de 6 luni;
* certificatele de concediu medical acordate care cuprind a 91-a zi și cele care depășesc 183 de zile se eliberează și se decontează fără avizul medicului expert al asigurărilor sociale.

Aceste reglementări sunt valabile pe perioada stării de urgență instituită prin Decretul 195/2020 și au ca scop prevenirea îmbolnăvirilor.

Ordinul comun MS - CNAS apărut astăzi (în Monitorul Oficial nr. 253) mai cuprinde o serie de reglementări pe termen lung, printre care și eliberarea certificatelor pentru concedii medicale persoanelor neasigurate pe teritoriul României, dar care intră sub incidenţa legislaţiei europene aplicabile în domeniul securităţii sociale sau a acordurilor, înţelegerilor, convenţiilor sau protocoalelor internaţionale cu prevederi în domeniul sănătăţii, care atestă incapacitatea de muncă şi durata probabilă a acesteia. Certificatele constituie document justificativ pentru instituţiile competente ale statului de asigurare în vederea acordării prestaţiilor în conformitate cu legislaţia pe care acesta o aplică.

**Casa de Asigurări de Sănătate Mureș**

Ordinul 497/2020 modifică și completează Ordinul ministrului sănătăţii nr. 414/2020 privind instituirea măsurii de carantină pentru persoanele aflate în situaţia de urgenţă de sănătate publică internaţională determinată de infecţia cu COVID-19 şi stabilirea unor măsuri în vederea prevenirii şi limitării efectelor epidemiei, după cum urmează:

 **1. La articolul 1, alineatul (4) se modifică şi va avea următorul cuprins:**

 "(4) Categoriile de persoane nominalizate la alin. (3) se vor izola la domiciliu timp de 14 zile, timp în care îşi monitorizează starea de sănătate. În situaţia în care prezintă simptome de boală vor anunţa medicul de familie sau sistemul «112». Dacă la sfârşitul celor 14 zile de izolare la domiciliu nu prezintă simptome de boală, aceştia pot ieşi din izolare fără a avea nevoie de documente justificative (aviz epidemiologic). Persoanele menţionate la alin. (3) lit. b) pot ieşi din izolarea la domiciliu dacă suspiciunea de infecţie cu COVID-19 la persoana simptomatică, cu care a avut contact direct, este infirmată".

 **2. La articolul 5, alineatele (2) şi (3) se modifică şi vor avea următorul cuprins:**

 "(2) Direcţiile de sănătate publică judeţene şi cea a municipiului Bucureşti au obligaţia ca, la ieşirea din carantină, să elibereze persoanelor ce s-au aflat în această situaţie un aviz epidemiologic de ieşire din carantină, al cărui model este prevăzut în anexa nr. 1, care face parte integrantă din prezentul ordin.

 (3) Persoana izolată, care are nevoie de concediu conform alin. (1), completează o declaraţie pe propria răspundere, al cărei model este prevăzut în anexa nr. 2, care face parte integrantă din prezentul ordin."

 **3. Articolul 6 se modifică şi va avea următorul cuprins:**

 "ART. 6

 (1) La persoanele aflate în carantină instituţionalizată se efectuează un test pentru COVID-19 numai dacă devin simptomatice. Până la primirea rezultatelor, acestea vor fi izolate corespunzător. În cazul în care rezultatul este pozitiv pentru COVID-19, acestea vor fi transportate şi izolate în spital.

 (2) Transportul probelor recoltate de la persoanele carantinate simptomatice se va face în aceleaşi condiţii de siguranţă ca şi probele de gripă, iar testarea se va face la cel mai apropiat laborator care efectuează astfel de testări, la îndrumarea direcţiilor de sănătate publică judeţene şi cea a municipiului Bucureşti.

 (3) Ieşirea din carantină instituţionalizată se va face după o perioadă de 14 zile, dacă persoana nu a prezentat simptome de boală în decursul carantinării şi este clinic sănătoasă.

 (4) Direcţia de sănătate publică judeţeană şi cea a municipiului Bucureşti comunică administratorului centrului de carantină încheierea perioadei de carantinare instituţionalizată şi se deplasează pentru eliberarea avizului epidemiologic la ieşirea din carantină a acestora. Avizul epidemiologic poate fi eliberat şi transmis şi electronic.

 (5) Dezinfecţia spaţiilor de carantinare se efectuează de către responsabilul centrului sub îndrumarea direcţiei de sănătate publică, după ce persoana/persoanele va/vor părăsi spaţiul."